b'\n_START_ARTICLE_\nCerkni\xc5\xa1ko jezero\n_START_SECTION_\nPritoki in odtoki\n_START_PARAGRAPH_\nVsi pritoki in odtoki razen Cerkni\xc5\xa1\xc4\x8dice so kra\xc5\xa1ki._NEWLINE_Na Lo\xc5\xa1kem polju ponika potok Obrh in pride na povr\xc5\xa1je na Cerkni\xc5\xa1kem polju kot potok Str\xc5\xbeen. V jezero priteka tudi voda iz podzemlja ene najlep\xc5\xa1ih vodnih jam - Kri\xc5\xbene jame. V kra\xc5\xa1ko polje se stekajo tudi Cerkni\xc5\xa1\xc4\x8dica in vode iz Javornikov. Vsa ta voda ponika v po\xc5\xbeiralnikih na Cerkni\xc5\xa1kem polju v ve\xc4\x8d smereh: en del priteka kot potok Rak v Rakov \xc5\xa0kocjan in naprej pod zemeljsko povr\xc5\xa1ino do Planinske jame kjer se zdru\xc5\xbei z reko Pivko iz Postojnske jame in prite\xc4\x8de na plano kot reka Unica, drugi del ponikne proti Planinskemu polju, najdalj\xc5\xa1o pot naredi voda, ki pride na plan v izvirih pri Bistri. _NEWLINE_Cerkni\xc5\xa1ko jezero se napolni v glavnem po jesenskem de\xc5\xbeevju in spomladi, ko se tali sneg. Presiha maja ali junija, v\xc4\x8dasih pa tudi pozimi.\n_START_SECTION_\nFlora in favna\n_START_PARAGRAPH_\nCerkni\xc5\xa1ko jezero je pomembno zaradi gojenja rib, ki jih ob su\xc5\xa1i varujejo v delu jezera, ki ne presahne. Okolica jezera je gnezdi\xc5\xa1\xc4\x8de mnogih vrst ptic.'